*****

ΚΑΝΟΝΙΣΜΟΣ (ΕΟΚ) αριθ. 2508/88 ΤΟΥ ΣΥΜΒΟΥΛΙΟΥ

της 4ης Αυγούστου 1988

σχετικά με την εφαρμογή δράσεων συγχρηματοδότησης για τις αγορές προϊόντων διατροφής ή σπόρων για σπορά από διεθνείς οργανισμούς και μη κυβερνητικούς οργανισμούς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η Κοινότητα μπορεί να συντρέχει τους ενδεείς πληθυσμούς στις αναπτυσσόμενες χώρες, συμμετέχοντας στη χρηματοδότηση της αγοράς προϊόντων διατροφής ή σπόρων για σπορά που πραγματοποιείται από διεθνείς οργανισμούς και από μη κυβερνητικούς οργανισμούς·

ότι είναι ανάγκη να καθοριστούν τα μέτρα που πρέπει να ληφθούν για την εφαρμογή αυτών των δράσεων συγχρηματοδότησης·

ότι πρέπει να προβλεφθεί, προς τούτο, διαδικασία λήψης αποφάσεων·

ότι η συνθήκη δεν έχει προβλέψει τις απαιτούμενες προς το σκοπό αυτό εξουσίες, εκτός εκείνων του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η Κοινότητα μπορεί να συμμετέχει στη χρηματοδότηση αγορών προϊόντων διατροφής που περιλαμβάνονται στην απόφαση της Επιτροπής σχετικά με την κατάρτιση, κάθε χρόνο, του καταλόγου των προϊόντων που παρέχονται ως επισιτιστική βοήθεια καθώς και στη χρηματοδότηση αγορών σπόρων προς σπορά, που πραγματοποιούνται από διεθνείς οργανισμούς και από μη κυβερνητικούς οργανισμούς υπέρ των ενδεών πληθυσμών των αναπτυσσόμενων χωρών.

2. Οι δράσεις συγχρηματοδότησης μπορούν να τίθενται σε εφαρμογή κατόπιν αίτησης διεθνών οργανισμών και μη κυβερνητικών οργανισμών ώστε να συμβάλουν στην κάλυψη των αναγκών διατροφής ομάδων του πληθυσμού οι οποίες δεν είναι σε θέση να συμπληρώσουν το έλλειμμα τροφίμων με δικά τους μέσα και πόρους, και εφόσον αυτή η δράση είναι η πλέον ενδεδειγμένη.

3. Οι μη κυβερνητικοί οργανισμοί πρέπει να ανταποκρίνονται στα ακόλουθα κριτήρια:

α) το καθεστώς τους να είναι χαρακτηριστικό ενός οργανισμού αυτού του είδους·

β) η έδρα τους να βρίσκεται σε κράτος μέλος της Κοινότητας ή, κατ' εξαίρεση, σε τρίτη χώρα·

γ) να αποδεικνύουν ότι είναι σε θέση να διεκπεραιώνουν δράσεις όπως αυτές που καλύπτονται από τον παρόντα κανονισμό.

Άρθρο 2

1. Η κοινοτική συνεισφορά μπορεί να καλύπτει την αγορά, στην Κοινότητα ή στις αναπτυσσόμενες χώρες, προϊόντων διατροφής που ορίζονται στο άρθρο 1 και σπόρων για σπορά καθώς και τη μεταφορά τους στον τόπο προορισμού.

2. Το ύψος της κοινοτικής συνεισφοράς για την αγορά και τη μεταφορά προϊόντων διατροφής ή σπόρων για σπορά ορίζεται σε 25 % τουλάχιστον και σε 75 % το πολύ του συνολικού ποσού της δραστηριότητας.

Άρθρο 3

1. Οι αποφάσεις για την παροχή συνεισφοράς σε διεθνείς οργανισμούς και μη κυβερνητικούς οργανισμούς για την αγορά προϊόντων διατροφής ή σπόρων για σπορά λαμβάνονται από την Επιτροπή.

2. Η Επιτροπή επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει, με την ειδική πλειοψηφία που προβλέπεται στο άρθρο 148 παράγραφος 2 της συνθήκης, για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

3. α) Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής·

β) όταν τα σχεδιαζόμενα μέτρα δεν είναι σύμφωνα με τη γνώμη της Επιτροπής ή ελλείψει γνώμης, η Επιτροπή υποβάλλει, χωρίς καθυστέρηση, στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν έχει αποφασίσει εντός διμήνου από την υποβολή της πρότασης, τα προτεινόμενα μέτρα θεσπίζονται από την Επιτροπή.

4. Η επιτροπή μπορεί να εξετάζει οποιοδήποτε ζήτημα σχετικά με την υλοποίηση των δράσεων που αναφέρει ο παρών κανονισμός, το οποίο τίθεται από τον πρόεδρό της, είτε με πρωτοβουλία του ίδιου ή μετά από αίτηση αντιπροσώπου κράτους μέλους.

Άρθρο 4

Για τη χορήγηση συνεισφορών σε περιπτώσεις επείγουσας ανάγκης που οφείλονται σε φυσικές καταστροφές ή εξαιρετικές περιστάσεις ανάλογες με φυσικές καταστροφές καθώς και για τη χορήγηση συνεισφορών των οποίων το ύψος δεν υπερβαίνει τις 400 000 ECU, οι αποφάσεις λαμβάνονται από την Επιτροπή, η οποία ενημερώνει αμέσως τα κράτη μέλη σχετικά.

Άρθρο 5

1. Η Επιτροπή λαμβάνει τις αποφάσεις που καθορίζουν τους όρους χρησιμοποίησης της συνεισφοράς.

2. Οι συνεισφορές χορηγούνται στους διεθνείς οργανισμούς και στους μη κυβερνητικούς οργανισμούς μόνον εφόσον αυτοί αναλαμβάνουν την υποχρέωση να τηρούν τους όρους εφαρμογής που τους ανακοινώνει η Επιτροπή.

Άρθρο 6

Η Επιτροπή μπορεί να αναθέτει σε εντολοδόχο τη σύναψη συμφωνιών συγχρηματοδότησης εξ ονόματός της.

Άρθρο 7

1. Οι αποφάσεις που λαμβάνονται σύμφωνα με τα άρθρα 3 και 4 ανακοινώνονται, αμέσως μετά την έγκρισή τους, στο Ευρωπαϊκό Κοινοβούλιο και στο Συμβούλιο.

2. Κάθε χρόνο, η Επιτροπή διαβιβάζει στο Ευρωπαϊκό Κοινοβούλιο και το Συμβούλιο έκθεση σχετικά με την πρόοδο των διαφόρων δράσεων για τα αντίστοιχα οικονομικά έτη.

3. Η Επιτροπή προβαίνει τακτικά σε αξιολογήσεις σημαντικών δράσεων για να διαπιστώσει κατά πόσο έχουν επιτευχθεί οι στόχοι που καθορίστηκαν κατά την εξέταση των δράσεων αυτών και για να δώσει οδηγίες για τη βελτίωση της αποτελεσματικότητας μελλοντικών δράσεων. Αυτές οι εκθέσεις αξιολόγησης ανακοινώνονται στην επιτροπή που αναφέρεται στο άρθρο 3.

Άρθρο 8

Η Επιτροπή θεσπίζει όλες τις αναγκαίες διατάξεις για την καλή εκτέλεση των δράσεων που προβλέπονται στα πλαίσια του παρόντος κανονισμού.

Για τον σκοπό αυτό, τα κράτη μέλη επικουρούν την Επιτροπή και της παρέχουν, ιδίως, όλες τις απαραίτητες πληροφορίες.

Άρθρο 9

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Αυγούστου 1988.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) Γνώμη που διατυπώθηκε στις 8 Ιουλίου 1988 (δεν έχει ακόμα δημοσιευθεί στην Επισημη Εφημερίδα).